എടാ മമ്മൂട്ടി, അങ്ങനെ ഞാന് മഹാരാജാസിലെ സൂപ്പര് സ്റ്റാറായി ആദ്യ സിനിമയിലെ അനുഭവങ്ങളുമായി മഹാനടന് നടന ജീവിതത്തിന് അമ്ബത് വര്ഷം തികയുന്ന വേളയില് ആദ്യ സിനിമയുമായി ബന്ധപ്പെട്ട അനുഭവങ്ങള് പങ്കുവച്ച് മലയാളത്തിന്റെ മഹാനടന് മമ്മൂട്ടി. മഹാരാജാസില് പഠിക്കുന്ന കാലത്ത് ഇറങ്ങിയ അനുഭവങ്ങള് പാളിച്ചകള് എന്ന സിനിമയിലൂടെ താന് കോളജിലെ സൂപ്പര് സ്റ്റാറായെന്ന് മമ്മൂട്ടി ഓര്ത്തെടുത്തു. മലയാള മനോരമ ഞായറാഴ്ചയില് എഴുതിയ ലേഖനത്തിലാണ് മമ്മൂട്ടി അനുഭവങ്ങള് കുറിച്ചത്.സിനിമയുടെ സംവിധായകന് കെ.എസ് സേതുമാധവനുമായുള്ള കൂടിക്കാഴ്ചയെ കുറിച്ച് മമ്മൂട്ടി എഴുതുന്നത് ഇങ്ങനെ പകല് മുഴുവന് ഞാന് ടൗണിലൂടെ ചുറ്റിനടന്നു. രാത്രി ടിബിയിലെത്തി. ഒന്പതര കഴിഞ്ഞാണു സംവിധായകന് കെ.എസ്. സേതുമാധവന് സാര് വന്നത്. ആദ്യം ഞാന് സത്യനെക്കാണുന്നത് അവിടെ വച്ചാണ്. കൂടെ അടൂര് ഭാസിയുമുണ്ട്. അദ്ദേഹം ചില തമാശകള് പൊട്ടിക്കുന്നു. മുറിയില് നിലയ്ക്കാത്ത ചിരിയുടെ അലകള് നിറയുന്നു. ഞാനതു നോക്കി മുറിയുടെ വാതില്ക്കല് സ്വയം മറന്നങ്ങനെ നിന്നു. എന്നെപ്പോലെ ഒട്ടേറെ ഭാഗ്യാന്വേഷികള് അന്നവിടെ എത്തിയിരുന്നു. അതില് ഞാന് പരിചയപ്പെട്ട ഒരാളെ ഇന്നും ഓര്മിക്കുന്നു. തലശ്ശേരിക്കാരന് മുഹമ്മദലി. അയാളുടെ ഫോട്ടോ അവിടെവച്ച് എന്നെ കാണിച്ചു. വാഴ്വേമായ ത്തിലെ സത്യനെപ്പോലെ താടി വളര്ത്തിയ ആ പടം കണ്ടപ്പോള് മുഹമ്മദലിയോട് എനിക്ക് അസൂയ തോന്നി. പ്രേംനസീറിനെക്കാള് സുന്ദരനായിരുന്നു അയാള്. എനിക്കു നിരാശയായി. ഇത്രയും സുന്ദരന്മാരുള്ളപ്പോള് എനിക്കെങ്ങനെ അവസരം കിട്ടും? മെലിഞ്ഞു പെന്സില്പോലെയിരിക്കുകയാണു ഞാനന്ന്. സംവിധായകന് സേതുമാധവന് തന്നെ നോക്കി, ശരീരം പോരാ.. നിരാശപ്പെടാനില്ല. പ്രായം ഇത്രയല്ലേ ആയുള്ളൂ എന്ന് പറഞ്ഞതായും മമ്മൂട്ടി എഴുതുന്നു. സിനിമയിലെ രണ്ടാം ദിവസത്തെ ഷൂട്ടിങ്ങിനിടെ സംവിധായകന് തന്നെ വിളിച്ചു. രണ്ടു ചെറിയ ഷോട്ടുകളിലായിരുന്നു അഭിനയിക്കേണ്ടത്. ഷോട്ട് റെഡിയാകാനുള്ള സമയത്തിനിടെ ചാക്കിന്റെ പുറത്ത് കിടന്നുറങ്ങുന്ന നടന് സത്യന്റെ കാലില് തൊട്ടു താന് വണങ്ങിയെന്നും മമ്മൂട്ടി വെളിപ്പെടുത്തി. ആദ്യ ഷോട്ടിനെ കുറിച്ച് നടന് എഴുതുന്നത് ഇങ്ങനെ കണ്ണ് ഇറുക്കെപ്പൂട്ടി വാ പൊളിച്ചുകൊണ്ടാണു ഞാനോടി വന്നത്. കാരണം റിഫ്ലക്ടറിന്റെ ചൂടും പ്രകാശവും മൂലം എനിക്കു കണ്ണ് തുറക്കാനാകുന്നില്ല. അയ്യേ നിങ്ങളെന്തിനാ വാ പൊളിക്കുകയും കണ്ണടയ്ക്കുകയും ചെയ്യുന്നത്. ശരിക്കും ഓടി വരൂ.. സംവിധായകന് നിര്ദേശിച്ചു. രണ്ടു റിഹേഴ്സലായി. എന്റെ പ്രകടനം ശരിയാകുന്നില്ല. ഒരു കാര്യം ചെയ്യൂ, നിങ്ങളങ്ങോട്ടു മാറി നില്ക്കൂ. മറ്റാരെയെങ്കിലും നോക്കാം സേതുമാധവന് സാറിന്റെ വാക്കുകള് കേട്ടപ്പോള് ഞാന് തളര്ന്നുപോയി. പൊട്ടിക്കരഞ്ഞുപോകുമെന്ന നിലയിലാണ് എന്റെ നില്പ്. അതിനിടെ സഹസംവിധായകന് എനിക്കു പകരം മറ്റാരെയോ അന്വേഷിക്കുന്നു.സാര് ഒരു പ്രാവശ്യം കൂടി ഞാന് ശ്രമിക്കാം എന്റെ സങ്കടം കലര്ന്ന ശബ്ദവും മുഖഭാവവും കണ്ടതുകൊണ്ടാകണം സേതുസാര് ഒരു റിഹേഴ്സല് കൂടി നടത്തി. വളരെ പ്രയാസപ്പെട്ട് ഞാന് കണ്ണു തുറന്നു പിടിച്ചു. വായടച്ചു. അങ്ങനെ ഒരു വിധത്തില് ആ ഷോട്ടെടുത്തു. സെറ്റില്പ്പോലും ആരോടും മിണ്ടാതെ അവിടെനിന്നു മുങ്ങി. ഒരു ജേതാവിന്റെ മട്ടിലായിരുന്നു ഞാന് നാട്ടില് ബസിറങ്ങിയത്. സിനിമ റിലീസാകുന്ന സമയത്താണ് കോളജ് തുറന്നത്. ഷേണായീസിലാണ് ചിത്രം പ്രദര്ശിപ്പിക്കപ്പെട്ടത്. ഉഗ്രന് സിനിമയാണ് അതെന്ന് താന് പെണ്കുട്ടികള്ക്കിടയില് പറഞ്ഞു നടന്നിരുന്നുവെന്ന് മമ്മൂട്ടി എഴുതുന്നു. അങ്ങനെ കാത്തിരുന്ന സുദിനം വന്നു. അനുഭവങ്ങള് പാളിച്ചകള് റിലീസായി. ആദ്യ മോണിങ് ഷോയ്ക്കു തന്നെ ഞങ്ങള് കയറി. എനിക്കാകെ ടെന്ഷനായി. ഞാനഭിനയിച്ച ഭാഗം ഇല്ലാതെ വരുമോ? അങ്ങനെ സംഭവിച്ചാലോ ? ആകെ നാണക്കേടാകും. കൂട്ടുകാരോട് ഈ വിവരം പറഞ്ഞത് അബദ്ധമായെന്ന് എനിക്കപ്പോള് തോന്നി. അടക്കാനാകാത്ത ഉത്കണ്ഠയോടെ അങ്ങനെയിരിക്കുമ്ബോഴാണു സ്ക്രീനില് എന്റെ മുഖം. ദൂരെനിന്ന് ഓടിവരികയാണ് ഞാന്. കാലൊക്കെ നീണ്ട് കൊക്കുപോലെയുള്ള ആ രൂപം കണ്ടപ്പോള് വല്ലാത്ത നിരാശ തോന്നി. തിയറ്ററിലാകെ കൂട്ടുകാരുടെ ആര്പ്പുവിളി എടാ മമ്മൂട്ടി എന്നവര് വിളിച്ചു കൂവുന്നു. കണ്ണടച്ചു തുറക്കുന്നതിനു മുന്പ് ആ സീന് മാഞ്ഞുപോയില്ല. ഒരു മിനിറ്റ് സ്ക്രീനില് കാണാം. സിനിമ കഴിഞ്ഞിറങ്ങിയപ്പോള് എല്ലാവരും എന്നെ പൊതിഞ്ഞു. എങ്ങനെ ഇതു സാധിച്ചുവെന്നാണ് അവര്ക്കറിയേണ്ടത്. അങ്ങനെ ഞാന് മഹാരാജാസിലെ സൂപ്പര്സ്റ്റാറായി. മമ്മൂട്ടി എഴുതി.